# Ronsard - Œuvres, Buon, 1587/Comme on voit la

COmme on voit la nauire attendre bien ſouuent Au premier front du port la conduite du vent Afin de voyager, hauſſant la voile enflée Du coſté que le vent ſa poupe aura ſouflée : Ainſi, Prince, ie ſuis ſans bouger attendant Que ta faueur royale aille vn iour commandant A ma nef d'entreprendre vn chemin honorable Du coſté que ton vent luy ſera fauorable. Car ſi tu es ſa guide, elle courra ſans peur De trouuer deſſous l'eau quelque rocher trompeur, Ou les bans perilleux des ſablonneuſes rades, Ou l'aboyante Scylle, ou les deux Symplegades : Mais ſeurement voguant ſans crainte d'abyſmer, Ioyeuſe emportera les Muſes par la mer, Qui pour l'honneur de toy luy monſtreront la voye D'aller bien loin de France aux riuages de Troye,
Et là ſous les monceaux de tant de murs veincus Deterrer le renom du fils d'Hector Francus: Lequel en s'embarquant ſous ta conduite, Sire, Au haure de Buthrote à la coſte d'Epire, Deuiendra hazardeux au mileu des dangers Des Gregeois ennemis & des flots eſtrangers, Gaignant la mer Euxine, & l'emboucheure large Où le cornu Danube en la mer ſe deſcharge: Là contremont ſon eau, coſtoyant les Gelons, Les Goths, les Tomiens, les Getes, les Polons, Aborder en Hongrie, & là baſtir la ville De Sicambre au giron d'vne plaine fertile. Là, quittant la nauire à l'abandon des flots Ie deuiendrois maçon, & chargerois mon dos De mainte groſſe pierre aux compas agencée, Pour aider à baſtir ſa ville commencée. Mais quand deſia les murs ſeroient paracheuez, Et qu'on verroit au ciel les Palais eſleuez, Et quand plus les Troyens d'aſſeureroient à l'heure Auoir là pour iamais arreſté leur demeure: Las ! il faudroit quitter leur baſtiment ſi cher, Et par deſtin ailleurs autres maiſons chercher. Cerés vindicatiue à grand tort courroußée Contre eux d'auoir ſans feu ſa chapelle laißée, Gaſteroit la campagne & d'vn cœur deſpité La famine eſpandroit par toute la cité. Lors Hector repouſſant ſa charge ſepulcrale (La nuict par le congé de la Royne infernale) Prendroit en reſemblance & la bouche & les yeux Et la voix d'Amyntor grand Augure des Dieux, Et admoneſtroit ſon enfant d'aller querre Deſſus les bords de Seine autre nouuelle terre,
Et que là pour l'honneur de ſon oncle Pâris, Baſtiroit pour iamais la ville de Paris, Ville que ſes neueux & ſa Troyenne race Tiendroient de main en main pour leur royale place. Il me ſemble deſia que i'oy de toutes pars Deſloger ton Francus, & la voix des ſoldars, Et le haniſſement des cheuaux, & la tourbe Des vieux peres laiſſez ſur le riuage courbe, Et le cry des enfans, & les pleurs ſoucieux Des femmes enuoyer vn bruit iuſques aux cieux. Mais pour cela Francus ne cede à la fortune, Ains pratique guerrier ſes ſoldars importune De veſtir le harnois, & haut apparoiſſant Au milieu de ſon camp comme vn grand Pin croiſſant Sur les menus Cyprez, ſaccage la campagne, Et desfie au combat les Princes d'Allemagne. Les champs de Franconie en armes il paſſa, Et ſon nom pour iamais à la terre laiſſa: Paſſa le Rhin Gaulois, la Moſelle, & la Meuſe, Et vint planter ſon camp deſſus la riue herbeuſe De Marne au cours tortu, & de là deſcendant Où Seine de ſa corne vn trac ſe va fendant, Fonda dedans vne iſle au milieu d'vne plaine La ville de Paris, qui pour lors n'eſtoit pleine Que de buiſſons & d'herbe, & ſes grands Palais d'or Comme ils font auiourd'huy n'y reluiſoient encor. Tous les Rois & Seigneurs de la Gauloiſe terre A ſon premier abord luy manderent la guerre, Et qu'ils ſeroient honteux, qu'vn pirate banny Se remparoit ſans coups de leur pays garny D'hommes & de cheuaux, qui plus-toſt que tempeſte Vn orage ferré verſeroient ſur ſa teſte.
Mais luy qui reſembloit ſon pere courageux, Ne pouuant endurer leurs propos outrageux, Premier les aſſaillit & leur donna la fuite, Ayant pris à Beuuais Bauo pour ſa conduite. Preſques vn an entier contre eux il batailla, Et mille fois en proye à la mort ſe bailla, Tant il y eut de peine, ains que Francus en France Semaſt de tes ayeux la premiere naiſſance ! De ce vaillant Francus les faits ie deſcrirois Et apres ſes vertus les vertus ie dirois Des Rois iſſus de luy, qui iuſqu'aux Pyrenées En iuſqu'aux bords du Rhin les Gaules ont bornées, Et braues ſe ſont faits par l'effort de leurs mains De tributaires francs des Empereurs Romains. Apres de pere en fils par vne meſme trace Ie viendrois aux Valois les tiges de ta race. Mais quand remply d'ardeur ie chanterois de toy, Vn eſprit plus qu'humain me rauiroit de moy, Et rien ſinon Phœbus & ſa fureur diuine Ne pourroit reſpirer ma bouillante poitrine: Ie m'irois abreuuer és ruiſſeaux Pegaſins, Et m'endormant à part dans leurs Antres voiſins, Ie ſongerois comment les Françoiſes Charites, Hautes egaleroient mes vers à tes merites: Et peut eſtre qu'vn iour ie te dirois ſi bien, Que l'honneur d'vn Achille auroit enuie au tien, " En vain certes en vain les Princes ſe trauaillent, " En vain pour triompher l'vn à l'autre bataillent, " Si apres cinquante ans fraudez de leur renom " Le peuple ne ſçait point s'ils ont veſcu ou non. Ce n'eſt rien (mon grand Roy) d'auoir Bolongne priſe, D'auoir iuſques au Rhin l'Allemagne conquiſe,
Si la Muſe te fuit, & d'vn vers ſolonnel Ne te fait d'âge en âge aux peuples eternel. " Les Palais, les citez, l'or, l'argent & le cuiure " Ne font les puiſſans Rois ſans les Muſes reuiure: " Sans les Muſes deux fois les Rois ne viuent pas, " Ains deſpouillez d'honneur ſe lamentent là bas " Aux riues d'Acheron : ſeulement ceſte gloire " Eſt de Dieu concedée aux filles que Memoire " Conceut de Iuiter, pour la donner à ceux " Qui attirent par dons les Poêtes chez eux. Tout le riche butin toute la belle proye Que les deux freres Grecs auoient conquiſe à Troye, Eſt perie auiourd'huy, & ne cognoiſtroit t'on Achille, ny Patrocle, Aiax, n'Agamemnon, Ny Rheſe, ny Glaucus, ny Hector, ny Troile, Et tant d'hommes vaillans perdus deuant la ville Seroient comme de corps, de gloire déueſtus, Si la Muſe d'Homere euſt celé leurs vertus: Ainſi que vignerons qui ont és mains l'empoule A force de becher, ſeroient parmy la foule Des eſprits incognus, & leur vertu qui luit Seroit enſeuelie en l'eternelle nuit. Donques pour engarder que la Parque cruelle Sans nom t'enſeueliſſe en la nuit eternelle, Touſiours ne faut auoir à gage des maçons Pour transformer par art vne roche en maiſons, Et touſiours n'acheter auecques la main pleine Ou la medale morte ou la peinture vaine: Mais il fait par bien-faits & par careſſe d'yeux Tirer en ta maiſon les miniſtres des Dieux Les Poêtes ſacrez, qui par leur eſcriture Te rendront plus viuant que maiſon ny peinture.
Entre leſquels (mon Roy) de ſi peu que ie puis, Ton deuôt ſeruiteur dés enfance ie ſuis, Comme le nouriſſon de ta grandeur proſpere, Qui ſeule m'a nourry, mes freres, & mon pere. Pour toy (mon Roy) pour toy, hardy i'entreprendrois De faire en armes teſte à la fureur des Rois, Et de rauir des poings à Iupiter la foudre: Pour toy d'vn roide cours i'aueugleray de poudre Les yeux de mes ſuyuans, s'il plaiſt à ta grandeur (Si digne au-moins i'en ſuis) de me faire tant d'heur Qu'vn iour me commander (d'vn ſeul clin) que ie face Ma Franciade tienne, où la Troyenne race De Francus ton anceſtre, où les faits glorieux De tant de vaillans Rois qui furent tes ayeux, Où meſmes tes vertus y luiront euidantes Comme luiſent au Ciel les eſtoiles ardantes. De Henry ſois Auguſtes & magnifique Roy. Me chargeant de tel faix, liberal donne-moy Honneurs, biens & faueurs, & pour la recompenſe Ie t'appreſte vn renom & à toute la France, Qui vif de ſiecle en ſiecle à iamais volera, Tant qu'en France François ton peuple parlera.